### 18.    Beslutning om godkendelse af den boligsociale helhedsplan for Kalundborg Nord i perioden 2018-2022

**Åbent**

Sagsnr.: 326-2018-3904        J.nr.: 00.01.00           Dokumentnr.:
326-2018-30389

**Sagstype**

Beslutning.

**Resume og sagens baggrund**

Kalundborg almennyttige Boligselskab, Boligselskabet
Munkesøparken samt Lejerbo har i samarbejde med Kalundborg Kommune udarbejdet
en strategisk samarbejdsaftale vedrørende en helhedsplan, der indeholder en
række boligsociale indsatser i [adresse], som har til formål at fremme
den sociale udvikling. Landsbyggefonden ansøges om støtte hertil. Såfremt
Landsbyggefonden skal bevilge midler hertil, er det en forudsætning, at
helhedsplanen 1) er udarbejdet i samarbejde med beliggenhedskommunen, 2) at der
er lokal medfinansiering, samt 3) at Kommunalbestyrelsen godkender
helhedsplanen.

**Indstillinger**

Direktøren indstiller, at den boligsociale helhedsplan for
Kalundborg Nord godkendes.

**Behandling**

Direktionen, Kultur- og Fritidsudvalget, Børne- og
Familieudvalget, Socialudvalget, Økonomiudvalget, Kommunalbestyrelsen.

**Sagsfremstilling**

Den boligsociale helhedsplan er opbygget i en
"strategisk samarbejdsaftale" mellem de involverede almene
boligselskaber og Kalundborg Kommune. Samarbejdsaftalen danner den overordnede
indholdsmæssige og organisatoriske ramme omkring indsatserne. Samarbejdsaftalen
er vedlagt som bilag.

Helhedsplanen har til formål at fremme udvikling blandt
beboerne i boligområdet [adresse], og herunder medvirke til at bryde
negativ social arv i forhold til skolegang, uddannelse og beskæftigelse.
Helhedsplanen skal bygge bro mellem de kommunale tilbud og bidrage med
indsatser, som harmonerer med [adresse] strategier for den sociale
udvikling.

Underliggende indgås fire delaftaler mellem aktører om
konkrete aktiviteter/indsatser. Delaftalerne uddyber den strategiske
samarbejdsaftales indsatsbeskrivelser og sætter konkrete, evaluerbare mål for
indsatserne.

De fire delaftaler er vedlagt som bilag, og indeholder
følgende konkrete indsatser:

· *Delaftale for Forebyggelse og forældreansvar*

- Aktiviteter for familier

- Mødregruppe

· *Delaftale for Kriminalpræventiv indsats*

- Opsøgende børne- og ungearbejde

· *Delaftale for Tryghed og Trivsel*

- Brobygning til foreningsliv

- Fælles arrangementer for beboerne

- Forebyggelse af udsættelse af lejere

- Tryghedsvandringer med fokus på, hvordan fysiske ændringer i
udearealerne kan give større tryghed. Vej og [adresse] vil invitere interessenterne
omkring [adresse] og [adresse]. Olaiparken til at lave en fælles helhedsplan for,
hvordan udearealerne kan ændres på kort og langt sigt med henblik på, at det
bliver mere trygt at færdes i området.

· *Delaftale for Uddannelse og beskæftigelse*

- Uddannelsesvejledning for unge

- Familieaktiviteter om skole og uddannelse

- Vejledning målrettet fritidsjob for unge.

Den foreliggende helhedsplan bygger videre på de tidligere
helhedsplaner, men adskiller sig væsentligt på 3 punkter:

1. *Mere
helhedsmæssig tilgang til udfordringerne*

Fremfor at se på de enkelte målgrupper, ligges der i
aktiviteterne og indsatserne i højere grad vægt på, at det er hele familien,
der er i fokus, ligesom indsatserne er tænkt som supplement / forlængelse af
kommunens indsatser i området.

2. *Helhedsplanen
er udviklet i et bredt samarbejde*

Både boligorganisationerne, Kalundborg Kommune (Fagcenter
Børn og Familie, Jobcentret, Sundhedsstaben, Kultur og Fritid, Børn, Læring og
Uddannelse, Sundhedsplejen, daginstitutioner og skoler i området m.v.),
ungdomsuddannelserne, lokalpolitiet m.fl., er alle aftaleparter i delaftalerne.

*3.* *Grundlæggende
ændret organisationen*

På baggrund af erfaringerne fra de forudgående projekter
samt erfaringer fra andre tilsvarende projekter rundt om i landet, har
Landsbyggefonden benyttet sig af sin ret (regulativ om tilskud til boligsocial
indsats) til at stille formkrav til organiseringen.

Den daglige ledelse af projektet er placeret hos en
bestyrelse bestående af:

· Midt- og Vestsjællands politi (Lederen af Forebyggelse Vest)

· Boligorganisationerne: Forretningsfører i Lejerbo; Afdelingschef
i DAB; Bestyrelseskonsulent i DAB

· Kalundborg Kommune: Leder af skolen ved [adresse];
Arbejdsmarkedschefen; Kultur- og fritidschef; Fagcenterchef for Børn og
Familie, som også er formand for bestyrelsen.

Bestyrelsen har det overordnede
ansvar for, at den boligsociale helhedsplan udvikler sig i overensstemmelse med
målsætningerne i den strategiske samarbejdsaftale.

Herunder er der etableret 4 arbejdsgrupper - en for hver af
de 4 delaftaler.

Endelig er der nedsat en "politisk følgegruppe"
bestående af formændene for de deltagende boligorganisationer samt Kalundborg
Kommunes borgmester.

Det personalemæssige ansvar for personalet tilknyttet
projektet er placeret hos Dansk Almennyttigt Boligselskab (DAB).

Samlet set er det en organisation, der afspejler, at den
strategiske samarbejdsaftale er styrende for de kommende fire års samarbejde om
at imødegå udfordringerne i det almene boligområde "Kalundborg Nord".
Ligeledes at der skal være fuldt fokus på at gennemføre de i samarbejdsaftalen
beskrevne indsatser og aktiviteter. Med behørig respekt for beboerdemokrati og
for det det samfund "Kalundborg Nord" er en del af.

*Støtte fra Landsbyggefonden*

Landsbyggefonden har to gange tidligere bevilget støtte til
den del af den boligsociale helhedsplan, som udgør delaftale "Tryghed og
Trivsel" i boligområdet [adresse] ([adresse]. Olaiparken, [adresse]
m.fl.). Første gang for bevillingen var for perioden 2008-2011. Anden gang var
for perioden 2012-2016 (efterfølgende forlænget til marts 2018).

Kalundborg almennyttige boligselskab (DAB) fremsender på
vegne af sig selv, Boligselskabet Munkesøparken, Lejerbo samt Kalundborg
Kommune en ansøgning om en ny boligsocial helhedsplan for boligområdet
Kalundborg Nord frem til 31. marts 2022 til Landsbyggefonden.

Ansøgningen fremsendes i form af den strategiske
samarbejdsaftale.

Det er en forudsætning for Landsbyggefondens bevilling, at

· Helhedsplanen er udarbejdet i samarbejde med beliggenhedskommunen

· Der er en lokal medfinansiering

· Kommunalbestyrelsen godkender helhedsplanen.

Med en godkendelse anbefaler Kommunalbestyrelsen overfor
Landsbyggefonden, at

· Helhedsplanen er egnet til løsning af boligområdets problemer

· Kommunen er indforstået med at medvirke administrativt

· Kommunen bidrager økonomisk til den boligsociale indsats

**Økonomiske konsekvenser**

Projektet har med en samlet løbetid på fire år - fra 1.
april 2018 til 31. marts 2022 - et samlet budget på 12.134.000 kr., hvoraf
Landsbyggefonden yder et tilskud på i alt 8.500.000 kr.

Den lokale medfinansiering er på i alt 3.634.000 kr., hvoraf
Kalundborg Kommune afholder 1.427.000 kr., som afholdes indenfor eksisterende
budgetmæssige rammer i hhv. Jobcentret, Børn og Familie samt Børn, Læring og
Uddannelse.

|  |  |  |  |  |
| --- | --- | --- | --- | --- |
| **2018** | **2019** | **2020** | **2021** | **2022** |
| 266.000 | 354.000 | 354.000 | 354.000 | 88.500 |

**Direktionens møde den 29.
januar 2018:**

Anbefales.

**Kultur- og Fritidsudvalgets
møde den 5. februar 2018:**

Anbefales.

**Børn- og Familieudvalgets møde
den 7. februar 2018:**

Anbefales.

**Socialudvalgets møde den 8.
februar 2018:**

Anbefales, idet det forudsættes, at der sikres det
nødvendige ejerskab blandt de lokale foreninger og forældre.

**Økonomiudvalgets møde den 21.
februar 2018:**

Socialudvalgets indstilling anbefales med den tilføjelse, at
Økonomiudvalget gives en status på den samlede indsats i området, herunder
helhedsplanen en gang årligt.

**Bilag**

|  |  |
| --- | --- |
| Strategisk samarbejdsaftale - Boligsocial helhedsplan for Kalundborg Nord 2018-2022 | 326-2018-23307 |
| Delaftale for Forebyggelse og forældreansvar - Boligsociale helhedsplan for Kalundborg Nord 2018-2022, version 2 | 326-2018-23309 |
| Delaftale for Kriminalpræventiv indsats - Boligsociale helhedsplan for Kalundborg Nord 2018-2022 | 326-2018-23312 |
| Delaftale for Tryghed og trivsel - Boligsociale helhedsplan for Kalundborg Nord 2018-2022 | 326-2018-23314 |
| Delaftale for uddannelse og beskæftigelse - boligsocial helhedsplan for Kalundborg Nord 2018-2022 | 326-2018-23316 |